બીજો પ્રકાર છે – બાવાં-જાળાં પાડવાના દિવસોમાં પત્નીને મદદ કરનારા પતિદેવોનો. આના પાછા બીજા બે પેટાપ્રકારો છેઃ એક પ્રકાર છે પત્નીને હૃદયપૂર્વક મદદ કરનારા પતિદેવોનો (સ્વાભાવિક રીતે આવા પતિદેવોની સંખ્યા બહુ જ ઓછી હોય છે); બીજા છે કમને – પરાણે જોતરાયેલા પતિદેવોનો (સ્વાભાવિક રીતે આવા પતિદેવો જંગી બહુમતી ધરાવે છે). આ પતિદેવોના પાછા બે પેટાપ્રકારો છેઃ એક ભલે કમને – પણ જોડાયા પછી નિષ્ઠાપૂર્વક કામ કરે છે. બીજો પ્રકાર છે ડાંડ પતિદેવોનો! એ લોકો કામ કરે છે ખરા, પણ કામમાં ડાંડાઈ કરે છે. આ ડાંડ પતિદેવોના પાછા બે પેટાપ્રકારઃ પહેલા પ્રકારના પતિ ડાંડ તો ખરા જ, પણ પાછા અણઘડેય ખરા. એટલે કામમાં તો હૃદયપૂર્વકની ડાંડાઈ કરે જ, પણ પોતાના અણઘડપણાથી ઘરમાં નુકસાન પણ કરે! અમારા આવા એક ડાંડ મિત્ર દર વરસે દિવાળીની સાફસૂફી દરમિયાન ચારપાંચ રકાબીઓ ફોડે છે; પાંચસાત કપને કર્ણવિહીન (નાકાં વગરનાં) બનાવે છે; ત્રણચાર ઇલેક્ટ્રિક બલ્બ ફોડે છે; સ્ટીલનાં વાસણોમાં ચિરંજીવ ગોબા પાડે છે… વગેરે વગેરે. અમારા બીજા આવા ડાંડ અને અણઘડ મિત્રને એક વાર દિવાળીના દિવસોમાં પાંચ ઓશીકાં ગોઠવી એના પર પ્લાસ્ટરવાળો પગ લટકાવીને ત્રણ મહિના પડ્યા રહેવું પડેલું. બનેલું એવું કે એમનાં પત્ની એમને ટ્યુબલાઇટ સાફ કરવાની કામગીરી સોંપી ઘરથી નજીક આવેલા ગલ્લે શાક લેવા ગયાં. મિત્રે થોડો સમય તો મેગેઝિન વાંચવામાં ગાળ્યો. પછી પત્નીનો આવવાનો સમય થયો એટલે મિત્ર એક ઊંચું ટેબલ લઈ એના પર ચડી ટ્યુબલાઇટ સાફ કરવા લાગ્યા. પત્નીએ આવીને બેલ વગાડી. પત્ની પોતાને ઓન ટેબલ એટલે કે ઓન ડ્યુટી જોઈ શકે એવી સદ્ભાવનાથી મિત્રે ટેબલ પરથી જ હાથ લંબાવી સ્ટોપર ખોલવાનો હેરતભર્યો પ્રયોગ કર્યો. એમાં એમનાથી ટેબલના છેડે આવી જવાયું. ટેબલે પોતાના માલિકને બદલે સર આઇઝેક ન્યુટન તરફ પોતાની વફાદારી બતાવી ગુરુત્વાકર્ષણનો નિયમ પાળવાનો આગ્રહ રાખ્યો, પરિણામે મિત્ર પણ ટેબલ સાથે ભોંયતળિયા તરફ આકર્ષાયો. ટ્યુબલાઇટને આધારે ન લટકી શકાય એટલું તો મિત્ર સમજતા જ હોય છતાં, ‘ડૂબતો તરણું ઝાલે’ – એ કહેવત સાચી પાડવા મિત્રે ટ્યુબલાઇટ ઝાલી; પરંતુ, એમને લટકી રહેવામાં મદદ કરવાને બદલે ટ્યુબલાઇટે પણ નીચે પડવામાં એમનો સંગાથ કર્યો. આમ છતાં, એ વીરપુરુષે થોડું ઘસડાઈ, એક પગે ઊભાં થઈ, બારણું ખોલ્યું અને પત્નીનું ભાવભીનું સ્વાગત કર્યું. હું એ દિવસોમાં એમની ખબર કાઢવા ગયો ત્યારે મિત્રે મને ખાનગીમાં કહ્યું, ‘એકંદરે આપણે ફાયદામાં છીએ. બાવાં-જાળાં પાડવામાંથી મુક્તિ મળી ને આટલો બધો આરામ મળ્યો, અને પ્રભુકૃપાથી હજુ થોડા દિવસ મળશે.’